ሁለተኛው ትዝብቴ ወያኔ መራሹ መንግስት በምርጫ ስልጣን ለማስረከብ የሚያስችል ቅንነትም ፣ዝግጁነትም፣ተፈጥሮም እንደሌለው ተገንዝቦ ለዲሞክራሲ የሚደረገው ትግል ሌላ መልክ መያዝ እንዳለበት መርምሮ የተረዳበት ወቅት ነው፡፡ያኔ ለ1997 ምርጫ የኢትዮጵያ ህዝብ ሁሉ የወያኔ መንግስት በምርጫ እንደሚወገድ ተስፋ አድርጎ ለዚሁ በሚለፋበት ሰዓት አንዳርጋቸው በመሃል አዲስ አበባ ሁለገብ ትግሉን ለማድረግ የሚያስችል ጥንስስ እየጠነሰሰ እንደ ነበረ “ሰባት ኪሎ” የተባለች መፅሄት “አንዳርጋቸው ያችን ሰዓት”በሚል ርዕስ ስር አስነብባ ነበር፡፡ ይህንኑ ያወቀው የወያኔ መንግስት አንዳርጋቸውን አስሮ ራሱን እስኪስት አስደብድቧል፣በቅንጅቱ ዋና የምርጫ አስተባባሪ የነበሩት ፕ/ሮ ብርሃኑ ነጋንም ‘አንተ የማታውቀው ተንኮል እየተሰራ ነው’ እያሉ ግራ ያጋቡት እንደነበር “የነፃነት ጎህ ሲቀድ” በሚለው መፅሃፋቸው ገልፀዋል፡፡ አንተ የማታውቀው ተንኮል ማለት እንግዲህ ክሱቱ የአንዳርጋቸው ነገሩ ገብቶት አማራጭ የትግል መንገድ ለማፈላለግ ዳርዳር ማለቱ ነበር፡፡ አንዳርጋቸው ይህን አማራጭ የትግል መስመር ለትግል ጓዶቹ (ፕ/ሮ ብርሃኑን ጨምሮ) ለማስረዳት እና ለማሳመን ብዙ እንደተቸገረ ይህችው ሰባት ኪሎ መፅሄት በጥሩ አቀራረብ አትታ ነበር፡፡ አንዳርጋቸው እንዲህ ቀስ ብሎ የሚገባን ጥልቅ ፣አንብበን ያልጨረስነው ነገር ግን በአልባሌዎች እጅ አልባሌ ቦታ የተጣለ ሃብታችን ነው፡፡ የዚህን ውድ ሃብታችንን መፈታት የሚጠይቅ ከቀጣዩ ሰኞ ጀምሮ እስከ ሮብ የሚቆይ የማህበራዊ ድህረ-ገፅ ዘመቻ ስላለ አንባቢ ዘመቻውን እንዲቀላቀል በኢትዮጵያ አምላክ ስም እጠይቃለሁ !
